google/wiki40b huggingface dataset:
Έλληνες στο Καζακστάν

Οι Έλληνες του Καζακστάν είναι κυρίως απόγονοι των Ελλήνων του Πόντου, που μεταφέρθηκαν εκεί από τον Ιωσήφ Στάλιν, από τη νότια Ρωσία και την περιοχή του Καυκάσου. Πρώτοι εκτοπίστηκαν οι Έλληνες της Κριμαίας το 1944, σύμφωνα με το ψήφισμα 5984 της 2ης Ιουνίου 1944. Στη συνέχεια διώχθηκαν οι Έλληνες του Καυκάσου (Γεωργία και  Αρμενία) τον Ιούνιο του 1949, τον Φεβρουάριο του 1950 και τον Αύγουστο του 1950. Ο συνολικός αριθμός των ατόμων που απελάθηκαν ήταν περίπου 60.000 άνθρωποι.
Στις μέρες μας υπάρχουν 10-12 χιλιάδες Έλληνες που ζουν στο Καζακστάν σε 17 κοινότητες, και μαζί με την ελληνική κοινότητα του Κιργιστάν συνθέτουν την ομοσπονδία Φιλίας των ελληνικών κοινοτήτων στο Καζακστάν και Κιργιστάν. Η Ομοσπονδία τυπώνει μια μικρή εφημερίδα, διοργανώνει χορευτικές εκδηλώσεις, και προσφέρει μαθήματα χορού και ελληνικής γλώσσας. Αυτή τη στιγμή στο Καζακστάν υπάρχουν 6 Έλληνες δάσκαλοι που χρηματοδοτούνται από την Γενική Γραμματεία Απόδημου Ελληνισμού. Επιπλέον, τα ελληνικά διδάσκονται από δύο δάσκαλους, αποσπασμένους από την Ελλάδα.
Κοπακαμπάνα (Ρίο ντε Τζανέιρο)

Η Κοπακαμπάνα (πορτογαλικά: Copacabana) είναι παραθαλάσσια γειτονιά στο Ρίο ντε Τζανέιρο, στη Βραζιλία, γνωστή για τη μήκους τεσσάρων χιλιομέτρων παραλία της, η οποία είναι μια από τις πιο γνωστές παραλίες στον κόσμο. Η περιοχή αρχικά ονομαζόταν Σακοπενάπα (από τη γλώσσα των Τούπι, που σημαίνει ο «δρόμος των σοκός (είδος πουλιού)») μέχρι τα μέσα του 18ου αιώνα. Μετονομάστηκε μετά την κατασκευή ενός ξωκλησιού με αντίγραφο της Παρθένου της Κοπακαμπάνα, πολιούχου της Βολιβίας. Στο νότιο άκρο της βρίσκεται το οχυρό Κοπακαμπάνα, μια ναυτική βάση η οποία κατασκευάστηκε το 1914 και σήμερα λειτουργεί ως μουσείο της ιστορίας του στρατού. Στη συνέχεια είναι η παραλία Αρποαντόρ και στη συνέχεια βρίσκεται η διάσημη γειτονιά Ιπανέμα, γνωστή και αυτή για την παραλία της.
Λουδοβίκος του Μεκλεμβούργου-Σβερίν

Βιογραφία

Ήταν ο δευτερότοκος γιος του Χριστιανού-Λουδοβίκου Β΄ δούκα του Μεκλεμβούργου-Σβερίν και της Γουσταύης-Καρολίνας, κόρης του Αδόλφου-Φρειδερίκου Β΄ δούκα του Μεκλεμβούργου-Στρέλιτς.
Ιεροκλής Μιχαηλίδης

Βιογραφία

Γεννήθηκε στην  Πτολεμαΐδα . Αποφοίτησε το 1982 από τη Δραματική Σχολή του Κρατικού Θεάτρου Βορείου Ελλάδος.
Μέχρι το 1990, συμμετείχε ως ηθοποιός και ιδρυτικό μέλος μικρών πειραματικών θιάσων σε έργα Νίκου Καζαντζάκη, Ντάριο Φο, Δημήτρη Ψαθά, Φεδερίκο Γκαρθία Λόρκα, Αριστοφάνη, Ουίλιαμ Σαίξπηρ κ.ά.
Το 1990, μαζί με άλλους ηθοποιούς και μουσικούς, δημιούργησε το σατιρικό μουσικοθεατρικό σχήμα "Άγαμοι Θύται", στο οποίο συμμετείχε γράφοντας, παίζοντας και σκηνοθετώντας.
Από το 1988 έως το 1990 εργάστηκε ως συντάκτης στο ραδιόφωνο της ΕΡΤ και από το 1993 στην τηλεόραση ως σκηνοθέτης και παραγωγός.
Στο θέατρο, έχει παίξει σε έργα των Τένεσι Ουίλιαμς, Γρηγόριου Ξενόπουλου, Ιάκωβου Καμπανέλλη, Άντον Τσέχωφ, Εντουάρντο Ντε Φιλίππο κ.ά. 
Στην τηλεόραση, έχει πρωταγωνιστήσει σε τηλεοπτικές σειρές (Είμαστε στον αέρα, Και πάλι φίλοι κ.ά.), ενώ έχει ενσαρκώσει και τον Αστυνόμο Μπέκα στην τηλεοπτική μεταφορά των μυθιστορημάτων του Γιάννη Μαρή. 
Στον κινηματογράφο, συμμετείχε σε κινηματογραφικές ταινίες, όπως: Πολίτικη Κουζίνα, Μαύρο γάλα, Safe Sex, Πίσω πόρτα. Για την ταινία Πίσω πόρτα το 2000 απέσπασε το Κρατικό Βραβείο ερμηνείας Β΄ ανδρικού ρόλου.
Γιουσάφ Ραζά Γκιλάνι

Πρώτα χρόνια

Γεννήθηκε στις 9 Ιουνίου του 1952 στο Καράτσι και κατάγεται από οικογένεια πολιτικών. Έλαβε τη στοιχειώδη εκπαίδευση στο Σχολείο Σεντ Μαίρη και στο Λα Σαλ. Το 1970 πήρε το Μπάτσελορ στις Καλές Τέχνες και αποφοίτησε από το πανεπιστήμιο του Παντζάμπ το 1976.

Πολιτική καριέρα

Ο Γκιλάνι ξεκίνησε την πολιτική του καριέρα από τον Πακιστανικό Μουσουλμανικό Σύνδεσμο, επί στρατιωτικού νόμου, που είχε κηρύξει ο Ζία Ουλ Χακ. Υπήρξε υπουργός στην τρίχρονη κυβέρνηση του Πρωθυπουργού Μουχάμεντ Χαν Τζουνέτζο. Από τον Απρίλιο του 1985 ως τον Ιανουάριο του 1986 ήταν Υπουργός Δημοσίων Έργων και από τον Ιανουάριο ως το Δεκέμβριο του 1986 χρημάτισε Υπουργός Σιδηροδρόμων.
Έγινε μέλος του Λαϊκού Κόμματος του Πακιστάν το 1988. Επί πρωθυπουργίας της Μπεναζίρ Μπούτο (1988-1990), ο Γκιλάνι υπηρέτησε στο Υπουργείο Τουρισμού (1989-90) και ξανά στο Υπουργείο Δημοσίων Έργων, από τον Ιανουάριο του 1990 ως και τον Αύγουστο του ισίου έτους.
Στην περίοδο της κυβέρνησης Μπεναζίρ Μπούτο της περιόδου 1993-1996, εξελέγη Πρόεδρος της Βουλής, αξίωμα που διατήρησε ως το 1997.
Εξελέγη επανειλημμένα βουλευτής στην περιφέρεια του Μουλτάν. Στις βουλευτικές εκλογές του 2008 κέρδισε τον ηγέτη του Μουσουλμανικού Συνδέσμου του Πακιστάν, (PML-Q) Σικαντάρ Χαγιάτ Μποσάν.

Φυλάκιση

Στις 11 Φεβρουαρίου του 2001 ο Γκιλάνι φυλακίστηκε και κατηγορήθηκε για διαφθορά και κακή διαχείριση όταν ήταν Πρόεδρος της Εθνοσυνέλευσης. Καταδικάστηκε για διαφθορά και εξέτισε σχεδόν έξι χρόνια στη φυλακή.
Έπειτα από φωνές διαμαρτυρίας για τη μεθοδευμένη φυλάκισή του, ο Γκιλάνι απελευθερώθηκε τον Οκτώβριο του 2006.

Πρωθυπουργία

Ο πολιτικός γνωστοποίησε την υποψηφιότητά του για το αξίωμα του Πρωθυπουργού, στις 22 Μαρτίου του 2008. Στις 24 Μαρτίου του 2008 ο Γκιλάνι εξελέγη στην πρωθυπουργία από το Κοινοβούλιο, νικώντας τον αντίπαλό του, Τσοντρί Περβέζ Ελάσι, από το κόμμα PML (Q), με 264 υπέρ έναντι 42 κατά. Την επομένη, ο Γκιλάνι ανέλαβε την πρωθυπουργία. H κυβέρνηση συνασπισμού ορκίστηκε στις 31 Μαρτίου του 2008. Το φθινόπωρο του ιδίου έτους ο Γκιλάνι διέφυγε δολοφονικής απόπειρας. Την ευθύνη για τη δολοφονία ανέλαβαν οι Ταλιμπάν.
Μάνθος Κατσούλης

Καριέρα

Ξεκίνησε την καριέρα του από τον ΚΑΟΔ. Αγωνίστηκε για 14 χρόνια στον ΠΑΟΚ από το 1974 έως το 1988 έχοντας ηγετικό ρόλο. Το 1984 κατέκτησε το κύπελλο Ελλάδος σε ένα από τους πιο ιστορικούς τελικούς κυπέλλου απέναντι στον Άρη.
Το 1988 αποκτήθηκε από τον Άρη και κατέκτησε 2 πρωταθλήματα Ελλάδας (1989, 1990), 2 κύπελλα Ελλάδας  και συμμετείχε σε 2 φάιναλ φορ του Κυπέλλου Πρωταθλητριών (Μόναχο, Σαραγόσα ).
Το 1991 αγωνίζεται με τον Ηρακλή  και το 1993 στο Μακεδονικό.

Εθνική Ελλάδος

Ο Μάνθος Κατσούλης αγωνίστηκε στην εθνική Ελλάδος από το 1976 έως 1984. Συμμετείχε σε 165 παιχνίδια και σημείωσε 1371 πόντους (8,3 μ.ο.). Ήταν αρχηγός της εθνικής ομάδας, αγωνίστηκε στα Ευρωμπάσκετ 1979, Ευρωμπάσκετ 1981, Ευρωμπάσκετ 1983 και αντιμετώπισε το Μάικλ Τζόρνταν και το Κολλέγιο της Νορθ Καρολάινα. Το 1979 με την εθνική Ελλάδος κατέκτησε το χρυσό μετάλλιο στους Μεσογειακούς αγώνες.
Χειμερινοί Ολυμπιακοί Αγώνες 1964

Οι Χειμερινοί Ολυμπιακοί Αγώνες του 1964 διοργανώθηκαν στο Ίνσμπρουκ της Αυστρίας από τις 29 Ιανουαρίου μέχρι και τις 9 Φεβρουαρίου.
Τσιάπας ΦΚ

Χαγουάρες ντε Τσιάπας

Η Χαγουάρες ντε Τσιάπας ιδρύθηκε στις 27 Ιουνίου 2002. Έδωσε τον πρώτο αγώνα της στις 3 Αυγούστου 2002 με αντίπαλο την Τίγρες ντε λα ΟΑΝΛ, χάνοντας με 3–1, με τον Λούσιο Φιλομένο να σκοράρει το πρώτο γκολ στην ιστορία της ομάδας. 
Έχει κερδίσει 3 Chiapas Cup (2003, 2005, 2007) και 1 Copa Mesoamericana (2011).

Τσιάπας ΦΚ

Στις 20 Μαΐου 2013 ανακοινώθηκε ότι η Χαγουάρες ντε Τσιάπας πωλήθηκε και μετακινήθηκε στο Σαντιάγο ντε Κερέταρο. Στις 28 του ίδου μήνα, ανακοινώθηκε ότι η Σαν Λουίς ΦΚ μετακινήθηκε στην Τούξτλα Γκουτιέρρες και μετονομάστηκε σε Τσιάπας Φούτμπολ Κλουμπ φέρνοντας πίσω μια ομάδα πρώτης κατηγορίας στη Τσιάμπας
Πρωτάθλημα χειροσφαίρισης Α1 εθνικής κατηγορίας ανδρών 1993-1994

Το πρωτάθλημα Α1΄ Εθνικής κατηγορίας χάντμπολ ανδρών της περιόδου 1993–94 ήταν το 5ο από την καθιέρωση της Α1 και συνολικά το 17ο πρωτάθλημα Ελλάδος στην ιστορία του χάντμπολ (μαζί με τα δυο πρωταθλήματα που είχε διοργανώσει ο ΣΕΓΑΣ). Πρωταθλητής αναδείχθηκε για έβδομη φορά στην ιστορία του θεσμού ο Α.Σ. Φίλιππος Βέροιας, ο οποίος επικράτησε στον τελικό των πλέι-οφ του Γ.Α.Σ. Κιλκίς.
Αυστραλιανή Βουλή των Αντιπροσώπων

Προέλευση και ρόλος

Της Βουλής προΐσταται ο Πρόεδρος.
Ο Συνταγματικός Νόμος της Κοινοπολιτείας της Αυστραλίας (Imp.) του 1900 καθιέρωσε την Βουλή των Αντιπροσώπων ως μέρος του νέου συστήματος διακυβέρνησης των κτήσεων στην μόλις ομοσπονδιοποιημένη Αυστραλία. Τα 150 μέλη της Βουλής εκλέγονται από μονομελή εκλεκτοράτα (γεωγραφικές περιφέρειες, κοινά αναφερόμενες ως "έδρες" αλλά επίσημα γνωστές ως "Διαιρέσεις της Αυστραλιανής Βουλής των Αντιπροσώπων").
Κωνσταντίνος Μουρατίδης

Βιογραφία

Γιος του Χαραλάμπου Μουρατίδη, γεννήθηκε στον Καύκασο και υπηρέτησε στο στρατό της Ρωσίας. Στη συνέχεια εγκαταστάθηκε στις Σέρρες και έγινε πρόεδρος του Συλλόγου Ποντίων και Καυκασίων του νομού.
Μετά την αποστρατεία του ασχολήθηκε με την πολιτική. Εξελέγη βουλευτής Σερρών για πρώτη φορά το 1933 με το Κόμμα Φιλελευθέρων. Επανεξελέγη με το ίδιο κόμμα στις εκλογές του 1936 και του 1946, λαμβάνοντας στις τελευταίες εκλογές 3.177 ψήφους, εκλεγείς από την δεύτερη κατανομή. Τέλος επανεξελέγη βουλευτής με τον Ελληνικό Συναγερμό το 1952.
Απεβίωσε σε ηλικία 74 ετών στη Θεσσαλονίκη στις 16 Σεπτεμβρίου 1964 και κηδεύτηκε την επομένη από το ναό της του Θεού Σοφίας. Με τη σύζυγό του Μαρία απέκτησαν δύο γιους και μία κόρη.
Αναστάσιος Τσαμαδός

Βιογραφικά στοιχεία

Γεννήθηκε στην Ύδρα το 1774. Χαρακτηριζόταν ως ατρόμητος ναύτης ενώ ήταν καπετάνιος του ιστορικού βρίκιου Άρης και αρχηγός μοίρας υπό τον Ανδρέα Μιαούλη. Ήταν ο πρώτος που όρμησε στη Χίο και επιτέθηκε στο ντελίνι του Καπητάμπασα. Συμμετείχε επίσης στην ναυμαχία των Πατρών.
Σκοτώθηκε στην Πτώση της Σφακτηρίας το 1825, αψηφώντας τον θάνατο.
Σαντουάν

Η Σαντουάν (αραβικά : شدوان)  είναι ένα άγονο βραχώδες νησί είκοσι μίλια νοτιοδυτικά της αιγυπτιακής πόλης του Σαρμ ελ Σέιχ στην χερσόνησο του Σινά. Είναι το μεγαλύτερο από ένα σύμπλεγμα νησιών στο στόμα του κόλπου του Σουέζ στη βόρεια Ερυθρά Θάλασσα με μήκος του συμπλέγματος 16 χλμ και πλάτος μεταξύ 3-5 χλμ. Παλαιότερα ονομαζόταν "Σακέρ" και διαθέτει ένα φάρο ενώ είναι γνωστό στους λάτρεις των καταδύσεων.
Στις 31 Μαρτίου 1969 το νησί ήταν το κέντρο σεισμού μεγέθους 6,6 Ρίχτερ. Ο σεισμός προκάλεσε κάποιες ζημιές συμπεριλαμβανομένων πολλών πτώσεων βράχων. Στις 9 Απριλίου του 1996 σταθμός του σεισμολογικού δικτύου της Χουργκάντα άρχισε να λειτουργεί στο νησί με στόχο την απόκτηση πληροφοριών σχετικά με τη σεισμοτεκτονική της νότιας περιοχής του Κόλπου του Σουέζ. Ο σταθμός λειτουργεί με ηλιακές μπαταρίες και τα σεισμικά δεδομένα μεταδίδονται μέσω τηλεμετρίας στην Χουργκάντα και στο σεισμολογικό κέντρο της πόλης
}}.
Κατά τη διάρκεια του Πολέμου Φθοράς μεταξύ του Ισραήλ και της Αιγύπτου, το νησί οχυρώθηκε και κατεχόταν από αιγυπτιακά στρατεύματα. Στις 22 Ιανουαρίου 1970 πραγματοποιήθηκε επίθεση ισραηλινών στρατευμάτων που κατέλαβαν το νησί για 36 ώρες.
Άννα του Τυρόλου

Βιογραφία

Ήταν η δεύτερη κόρη του Φερδινάνδου Β΄ δούκα της Πέραν Αυστρίας & του Τυρόλου και της Άννας-Τζουλιάνας Γκοντζάγκα, κόρης του Γουλιέλμου δούκα της Μάντουας (γιου της Μαργαρίτας Παλαιολογίνας).

Οικογένεια

Παντρεύτηκε τον Ματθία των Αψβούργων αρχιδούκα της Αυστρίας και βασιλιά της Ουγγαρίας, Βοημίας & Γερμανίας. Δεν απέκτησαν απογόνους.
Γάιος Βίβιος Πάνσας Καιτρονιανός

Πρώιμη καριέρα

Ήταν γιος του νομισματοκόπου Γάιου Βίβιου Πάνσα. Λόγω της φιλίας του με τον Ιούλιο Καίσαρα, υπό τις διαταγές του οποίου υπηρέτησε και πολέμησε στη Γαλατία, εισήλθε στον πολιτικό στίβο, αποτελώντας ένα από τα πρώτα μέλη της γενιάς των Βιβίων που ξεχώρισαν στην πολιτική. Από οικογένεια παλαιάς ετρουσκικής καταγωγής από την πόλη Περουσία (Περούσια στα λατινικά, σημερινή Περούτζια), που πιθανώς είχε προγραφεί την περίοδο του δικτάτορα Λεύκιου Κορνήλιου Σύλλα, ο Γάιος Πάνσας εξελέγη δήμαρχος των πληβείων το 51 π.Χ., οπότε και άσκησε μαζί με τον Μάρκο Καίλιο Ρούφο βέτο σε μια σειρά αντικαισαρικών ψηφισμάτων της Συγκλήτου που πρότεινε ο τότε ύπατος Μάρκος Κλαύδιος Μάρκελλος και άλλοι ηγέτες του αριστοκρατικού κόμματος. Κατά τη διάρκεια του εμφυλίου πολέμου μεταξύ Ιουλίου Καίσαρα και Πομπήιου, υποστήριξε ενεργά το σκοπό των υποστηρικτών του Καίσαρα, χωρίς όμως να παίξει μείζονα ρόλο. Το 49 π.Χ., εξελέγη αγορανόμος και το 48 πραίτορας.
Το 47 π.Χ. διορίστηκε προπραίτορας (κυβερνήτης, αντιστράτηγος) της Βιθυνίας του Πόντου, ενώ το 46 π.Χ. επέστρεψε στη Ρώμη, όπου και εκπαιδεύτηκε στη ρητορική τέχνη από τον Κικέρωνα. Το 45 π.Χ., ανέλαβε κυβερνήτης, κατόπιν απόφασης του Ιουλίου Καίσαρα, της Εντεύθεν των Άλπεων Γαλατίας, σε αντικατάσταση του Μάρκου Ιούνιου Βρούτου. Την ίδια περίπου εποχή, εξελέγη επίσης ιερέας της Αρχαίας Ρώμης. Στις αρχές του 44 π.Χ., ο Ιούλιος Καίσαρας τον υπέδειξε μαζί με τον Αύλο Ίρτιο (λατ. Aulus Hirtius) ως ύπατο για την επόμενη χρονιά (43 π.Χ.), και λίγο πριν το Μάιο του 44 π.Χ. ο Πάνσας επέστρεψε από την Εντεύθεν των Άλπεων Γαλατία και εγκαταστάθηκε στην Καμπανία, αναμένοντας την κατασίγαση των παθών και σταθεροποίηση της πολιτικής κατάστασης στη Ρώμη μετά τη δολοφονία του Καίσαρα στις 15 Μαρτίου 44 π.Χ.
Αναγνωρισμένος ως μετριοπαθής πολιτικός άνδρας και υποστηρικτής των ειρηνικών πολιτικών συμβιβασμών, μετά την επιστροφή του στη Ρώμη έγινε ηγέτης της παράταξης των μετριοπαθών καισαρικών (που σε αντίθεση με τους σκληροπυρηνικούς καισαρικούς ήταν υπέρ της δημοκρατίας), και ένας από τους προπομπούς της αποκατάστασης του δημοκρατικού πολιτεύματος, γεγονός που τον οδήγησε από τα τέλη του 44 π.Χ. σε τροχιά σύγκρουσης με τον τότε ύπατο Μάρκο Αντώνιο, ηγέτη του "σκληρού" πυρήνα των καισαρικών. Επίσης, ο Γάιος Πάνσας είχε ξεκινήσει συζητήσεις με τον Οκταβιανό, τον υιοθετημένο γιο του Ιουλίου Καίσαρα, που βρισκόταν επίσης στην Καμπανία την ίδια εποχή με αυτόν. Παρόλα αυτά, ο Πάνσας δεν ήταν απόλυτα εχθρικός απέναντι στον Μάρκο Αντώνιο, και ενώ επιζητούσε να περιορίσει τη δύναμη του δεύτερου, δεν ήθελε να τον καταστρέψει ολοκληρωτικά, ούτε ήταν πρόθυμος να ακολουθήσει την αντικαισαρική παράταξη στη Σύγκλητο και να ξεκινήσει ένα νέο γύρο εμφυλίων πολέμων. Άλλωστε, ο Πάνσας ήταν παντρεμένος με τη Φουφία, κόρη του Κουίντου Φούφιου Καληνού (ύπατου το 47 π.Χ.), που ήταν βασικός υποστηρικτής του Μάρκου Αντωνίου.
Αγία Παρασκευή Λέσβου

Πρόσβαση

Η Αγία Παρασκευή βρίσκεται στο κέντρο περίπου της Λέσβου, έχοντας το πλεονέκτημα ενός ικανοποιητικού οδικού δικτύου. Αυτό απαρτίζεται κατά κύριο λόγο από τρεις δρόμους. Ο ένας από αυτούς, ο κύριος, είναι παρακλάδι της Εθνικής Οδού Μυτιλήνης-Σιγρίου. Ο δεύτερος είναι παρακλάδι του δρόμου Καλλονής-Πέτρας, και ο τρίτος του δρόμου Μυτιλήνης-Μανταμάδου. Απέχει τέσσερα χιλιόμετρα από την πλησιέστερη ακτή, τον Κόλπο Καλλονής.

Περιγραφή

Το χωριό είναι χτισμένο σε λεκανοπέδιο, που περιβάλλεται από χαμηλά βουνά φυτεμένα με ελιές, και μικρούς γυμνούς λόφους. Το σύνολο σχεδόν του οικισμού αποτελείται από αγροτικά και αστικά σπίτια χτισμένα με την παραδοσιακή αρχιτεκτονική της Λέσβου. Ανάμεσά τους ξεχωρίζει το κτήριο των Εκπαιδευτηρίων, το Δημαρχείο και η Εκκλησία. Στην είσοδο του χωριού υπάρχουν παλιά βιομηχανικά κτήρια, κυρίως ελαιοτριβεία. Ένα από αυτά έχει αναπαλαιωθεί και στεγάζει πρότυπο βιομηχανικό μουσείο, το Μουσείο της Ελιάς. Χαρακτηριστικά ονόματα από γειτονιές της Αγίας Παρασκευής είναι: Κούμασος, Πύργος και Καυκάρα. Η Αγία Παρασκευή διαθέτει παραδοσιακά καφενεία και γραφικά παντοπωλεία, που αξίζει ένας επισκέπτης να "εξερευνήσει". Στις αρχές του καλοκαιριού, γίνεται το πανηγύρι του Ταύρου, ένα τριήμερο πανηγύρι, αφιερωμένο στον Άγιο Χαράλαμπο, με αρκετές αναφορές στα ταυροκαθάψια.
Ανατολική Επαρχία (Ζάμπια)

Γεωγραφία

Η Ανατολική Επαρχία είναι η ανατολικότερη επαρχία της Ζάμπιας, εξ ου και το όνομα. Καλύπτει όλη την ανατολική πλευρά της χώρας. Συνορεύει στα βορειοδυτικά με τη Βόρεια Περιφέρεια, στα νοτιοδυτικά με την Κεντρική Επαρχία και την Λουσάκα, στα ανατολικά με τη Βόρεια και την Κεντρική Περιφέρεια του Μαλάουι. 
Η επαρχία βρίσκεται ανάμεσα στον Ποταμό Λουάνγκουα και τα σύνορα με το Μαλάουι.
Έχει συνολική έκταση 69.106 km².

Δημογραφία

Σύμφωνα με την απογραφή του 2000, η Ανατολική Επαρχία έχει 1.306.873 κατοίκους, ποσοστό σχεδόν 13 % του συνολικού πληθυσμού της Ζάμπια.

Τουρισμός

Ο τουρισμός δεν είναι αμελητέος. Η Ανατολική Επαρχία είναι ένα από τα μέρη της Ζάμπιας με το μεγαλύτερο τουρισμό, ιδιαίτερα στον Ποταμό Λουάνγκουα.

Οικονομία

Η οικονομία της επαρχίας βασίζεται στην γεωπονία που πραγματοποιείται στο οροπέδιο της επαρχίας.
Λωντά

Γεωγραφία

Το Λωντά βρίσκεται νοτιοδυτικά της Δομινίκα και βορειοανατολικά του Αγίου Γεωργίου. Βρίσκεται βόρεια της Γούττεν Γουέιβεν και 20 λεπτά μακρυά από την πρωτεύουσα, Ροζό. Βρίσκεται ανάμεσα στα βουνά Μορν Βατ, Μορν Μικοτρίν και Μορν Τρουά Πιτόν. Βρίσκεται 1200 μέτρα πάνω από την επιφάνεια της θάλασσας. Το κλίμα της είναι τροπικό.
Σούντορμπον

Το Σούντορμπον (βεγγ. সুন্দরবন, Shundorbôn, αγγλική απόδοση Sundarbans, Σούνταρμπανς) είναι ένα τεράστιο δάσος στην παραλιακή περιοχή του Κόλπου της Βεγγάλης, που καλύπτει μεγάλο μέρος των ενωμένων δέλτα των ποταμών Γάγγη και Βραχμαπούτρα (το μεγαλύτερο δέλτα της Γης). Το Σούντορμπον εμπεριέχει το μεγαλύτερο μαγκρόβιο δάσος του κόσμου. Καλύπτει 10.000 τετραγωνικά χιλιόμετρα, από τα οποία τα 6.000 βρίσκονται στο Μπανγκλαντές και τα υπόλοιπα στη Δυτική Βεγγάλη της Ινδίας. Το 1997 το δάσος καταχωρήθηκε από την UNESCO ως μνημείο παγκόσμιας κληρονομιάς (ξεχωριστά τα μέρη της Ινδίας και του Μπανγκλαντές). Κάθε χρόνο, τα νερά του Γάγγη πλημυρίζουν τα βαλτώδη δάση. Το Σούνταρμπανς λειτουργεί με αυτό τον τρόπο ως ένα μέσο φυσικό μέσο προστασίας των κατοίκων της Καλκούτας και της ευρύτερης περιοχής από τις πλημμύρες. Από το 1992 η περιοχή του Σούνταρμπανς αποτελεί προστατευόμενη περιοχή από τη Σύμβαση Ραμσάρ. Το μπαγκλαντεσιανό μέρος περιέχει τρία καταφύγια άγριας ζωής: το Δυτικό, το Νότιο και το Ανατολικό.
Το δάσος χαρακτηρίζεται από ένα δίκτυο ποταμίσκων-κλάδων του δέλτα, λασπωδών ακτών και μαγκρόβιας βλάστησης. Τα νερά στο μαγκρόβιο τμήμα του δάσους είναι υφάλμυρα προς αλμυρά, ενώ στους βάλτους του δάσους βαθύτερα στην ξηρά είναι σχεδόν γλυκά. Ως προς τη χλωρίδα, επικρατούν τα είδη σουντάρι (Heritiera fomes), τζέουα (Excoecaria agallocha), γκοράν (Ceriops decandra) και κεόρα. Η περιοχή είναι γνωστή και για τα πολλά ζώα της, μεταξύ των οποίων είναι η τίγρη της Βεγγάλης, το στικτό ελάφι (τσίταλ), κροκόδειλοι και φίδια. Παρά την ολική απαγόρευση του φόνου ή της αιχμαλώτισης ειδών άγριων ζώων εκτός των ψαριών και μερικών ασπόνδυλων, εμφανίζεται να υπάρχει συνεχής απώλεια ειδών από τα μέσα του 20ού αιώνα μέχρι σήμερα, με την οικολογική ποιότητα του δάσους να υποβαθμίζεται.
Η Διεύθυνση Δασών είναι υπεύθυνη για τη διοίκηση και τη διαχείριση του Εθνικού Πάρκου Σούνταρμπαν στη Δυτική Βεγγάλη. Στο Μπανγκλαντές ιδρύθηκε ένας «Κύκλος του Δάσους» το 1993 για τη διατήρηση του Σούντορμπον. Παρά τις προσπάθειες αμφότερων των κυβερνήσεων, το δάσος απειλείται τόσο από φυσικούς, όσο και από ανθρωπογενείς παράγοντες. Το 2007 ο Κυκλώνας Σιντρ έβλαψε περί το 40% του Σούντορμπον. Η αύξηση της αλατότητας των νερών από την άνοδο της στάθμης της θάλασσας είναι ήδη, και θα είναι περισσότερο στο μέλλον, ένα σημαντικό πρόβλημα.

Ετυμολογία

Το όνομα Sundarban μπορεί να μεταφρασθεί κατά λέξη ως «όμορφο δάσος» (από τις λέξεις sundar = όμορφο και ban = δάσος ή ζούγκλα), αλλά ενναλακτικά μπορεί να προέρχεται και από το όνομα των δέντρων σουντάρι (Heritiera littoralis) που υπάρχουν σε αφθονία στην περιοχή. Μία άλλη θεωρία είναι ότι αποτελεί παραφθορά των Samudraban, Shomudrobôn (= «δάσος της θάλασσας»), ή του Chandra-bandhe (όνομα μιας πρωτόγονης φυλής της περιοχής). Ωστόσο, η γενικώς παραδεκτή άποψη είναι αυτή των δέντρων σουντάρι ή σούντρι (Sundari, Sundri).
Σταμάτιος Κάψας

Βιογραφικά στοιχεία

Ο Στάμος Κάψας γεννήθηκε στα Παζαράκια (Κρυοπηγή) Χαλκιδικής στα τέλη του 18ου αιώνα. Μετοίκησε σε νεαρή ηλικία στη Συκιά Χαλκιδικής προς αναζήτηση εργασίας. Στις 23 Μαρτίου του 1821 ο Εμμανουήλ Παπάς αποβιβάστηκε στη χερσόνησο του Άθω μεταφέροντας όπλα και πολεμοφόδια με τη βοήθεια Αινιτών και Ψαριανών καπεταναίων. Εκεί συναντήθηκε με το Στάμο Χάψα και προχώρησαν στη συγκρότηση του επαναστατικού στρατού, προκειμένου να σταματήσουν τις Οθωμανικές δυνάμεις που έρχονταν από Δράμα και Κωνσταντινούπολη, στα Μακεδονικά Τέμπη. Η φήμη του έχει φτάσει μέχρι τη Θεσσαλονίκη, όπου οι Θεσσαλονικείς περιμένουν να τον υποδεχτούν ως απελευθερωτή. Τότε του προσάπτεται και το προσωνύμιο καπετάν Χάψας, με την έννοια ότι έχαφτε τους Τούρκους.
Ιάκωβος Μελάς

Βιογραφία

Έκανε ιατρικές σπουδές στο πανεπιστήμιο της Αθήνας και ειδικεύτηκε στη μαιευτική. Στη γενέτειρά του, την Ιεράπετρα και συγκεκριμένα στην περιοχή του Αγίου Γεωργίου λειτούργησε την πρώτη ιδιωτική κλινική στο νομό Λασιθίου. Έπειτα από τον υποβιβασμό της Ιεράπετρας σε κοινότητα, ο πατέρας του, Εμμανουήλ Μελάς, ανέλαβε πρώτος πρόεδρός της. Το 1946 συντελέστηκε η αναβάθμιση της Ιεράπετρας σε Δήμο και ο Ιάκωβος Μελάς έγινε ο πρώτος Δήμαρχος. Έπειτα από τον πόλεμο έγινε μέλος της επιτροπής που συστάθηκε με σκοπό να αποτρέψει τον Εμφύλιο Πόλεμο (Συμφιλιωτική Επιτροπή της Ιεράπετρας). 
Ο Ιάκωβος Μελάς υπέγραψε το πρώτο πρακτικό του Δήμου Ιεραπέτρας (πρώτη συνεδρίαση του δημοτικού συμβουλίου) στις 10 Αυγούστου 1946, κάτι που επιβεβαιώνει ότι ήταν Δήμαρχος  μεταπολεμικά. Με δεδομένο ότι οι πρώτες μεταπολεμικές δημοτικές εκλογές στην Ελλάδα διεξήχθησαν το 1951, πρώτος εκλεγμένος Δήμαρχος Ιεράπετρας ήταν ο Δημήτριος Μαρκόπουλος.
Πέθανε στην Αθήνα, καταλείποντας στο Δήμο Ιεράπετρας ένα μεγάλο μέρος της περιουσίας του, με σκοπό να χορηγούνται υποτροφίες σε άπορους Γεραπετρίτες φοιτητές. Το όνομα του Μελά δόθηκε σε οδό της γενέτειράς του.
Χαλάζι

Το χαλάζι είναι μια μορφή υετού, που αποτελείται από κομμάτια πάγου, μορφής σφαιριδίων ή άλλων σχημάτων, που ονομάζονται χαλαζόκοκκοι και πέφτουν κατά τη διάρκεια καταιγίδων, από μεγάλα καταιγιδοφόρα σύννεφα (σωρειτομελανίες). Όταν κατά την χαλαζόπτωση πέφτουν τεράστιες ποσότητες χαλαζόκοκκων μεγάλου μεγέθους και βάρους επί αρκετά λεπτά, τότε το φαινόμενο αναφέρεται ως χαλαζοθύελλα.

Σχηματισμός

Το χαλάζι εμφανίζεται όταν η υγρασία της ατμόσφαιρας συμπυκνώνεται πάνω σε σκόνη ή άλλα κέντρα συμπύκνωσης, τα οποία μπορεί να είναι μικρά έντομα ή κρύσταλλοι πάγου, ενώ η θερμοκρασία είναι κάτω από τους 0° Κελσίου. Οι μικροί πυρήνες των κόκκων που σχηματίζονται κατ' αυτό τον τρόπο μεγαλώνουν γρήγορα, καθώς η τάση των κορεσμένων ατμών πάνω από τον πάγο είναι μεγαλύτερη από την αντίστοιχη πάνω από νερό. Οι κόκκοι μπορούν να μεγαλώσουν κι άλλο, καθώς η λανθάνουσα θερμότητα που απελευθερώνεται από την στερεοποίηση του νερού λιώνει το εξωτερικό περίβλημα, κάτι που επιτρέπει τη συνένωση κόκκων μεταξύ τους. Όταν ο χαλαζόκοκκος γίνει αρκετά βαρύς ώστε να μην παρασύρεται απ' τον άνεμο και να μην μπορεί να συγκρατηθεί από τα ανοδικά ρεύματα που αναπτύσσονται κατά τη διάρκεια των καταιγίδων, πέφτει προς το έδαφος.

Διαστάσεις και σχήματα

Οι κόκκοι του χαλαζιού μπορεί να έχουν μέγεθος από μερικά χιλιοστά μέχρι μερικά εκατοστά, αλλά σπανιότατα μπορεί να φτάσουν και στο μέγεθος μπάλας του τένις ή και ακόμα μεγαλύτερα μεγέθη και τότε χρησιμοποιείται συχνά ο όρος χαλαζόκοκκος-τέρας. Το σχήμα τους εξαρτάται από τον τρόπο που στριφογυρίζουν μέσα στα σύννεφα πριν πέσουν. Συνήθως είναι σχεδόν σφαιρικό ή ελλειπτικό σαν μικρού αυγού ή μερικές φορές σαν μικρού αχλαδιού. Κατά καιρούς πάντως έχουν πέσει και χαλαζόκοκκοι με αγκαθωτές προεξοχές.

Κίνδυνοι

Το χαλάζι προκαλεί συχνά εκτεταμένες καταστροφές σε καλλιέργειες, αυτοκίνητα, αεροσκάφη και γυάλινες κατασκευές, ιδιαίτερα όσες έχουν γυάλινες οροφές. Σπανιότερα έχουν αναφερθεί ακόμα και θάνατοι ανθρώπων που εκτέθηκαν σε πολύ έντονη χαλαζόπτωση, λόγω θανατηφόρων κρανιοεγκεφαλικών κακώσεων. Μία ιδιαίτερα γνωστή καταστροφική χαλαζόπτωση έπληξε το Μόναχο της Γερμανίας στις 12 Ιουλίου 1984, προκαλώντας μεγάλες καταστροφές. Επιπροσθέτως, όταν πέφτουν μεγάλες ποσότητες χαλαζόκοκκων αλλά μικρού μεγέθους, προκαλούν επικίνδυνη ολισθηρότητα στο οδόστρωμα, με συχνή πρόκληση τροχαίων, καθώς δημιουργείται μεγαλύτερη ολισθηρότητα στο οδόστρωμα από αυτή που δημιουργείται με το χιόνι.
Τα τελευταία χρόνια έχουν αναπτυχθεί μέθοδοι ανίχνευσης των καταιγίδων που μπορούν να προκαλέσουν χαλαζόπτωση, με χρήση ραντάρ και μετεωρολογικών δορυφόρων, όμως το κακό είναι ότι πρακτικά είναι δύσκολο να υπάρξει εκ των προτέρων εκτίμηση πόσο βαρύ θα είναι το χαλάζι και σε ποιο σημείο θα χτυπήσει.